
A fanfiction, avagy a digitális korszak meséi

Dolgozatom témája a fanfiction-irodalom, célja a műfaj irodalmi hagyományának pontos dokumentálása, illetve a napjainkban jelentős fanfiction-típusok megismerése, jelentőségük feltárása és a fanfiction mindennapi életben elfoglalt szerepének vizsgálata.
A kutatás során először is a fanfiction irodalmi hagyományát vizsgáltam, az internet előtti időszaktól egészen az online fanfiction-ökig, nemzetközi és magyar vonalon egyaránt. Ezután rátértem az online fanfiction-kultúra vizsgálatára, először nemzetközi, majd magyar weboldalakat felhasználva (például Archive of Our Own, Wattpad, Merengő). Összehasonlítást végeztem a weboldalak között, megvizsgálva többek között a tartalomfeltöltésre vonatkozó protokolljukat, a célközönségüket, a publikálási feltételeket, az oldalakon megjelenő írások minőségét, illetve a keresési mechanizmusok hatékonyságát. Vizsgáltam a fanfiction-nel kapcsolatos olvasási szokásokat, a különböző rajongói közösségeket megcélzó írásokat (fandomok) illetve a különböző kategóriákat (tagek). Külön figyelmet szenteltem a magyar regények által ihletett rajongói írásoknak (ezen belül A Pál utcai fiúk-fandomot vizsgáltam), keresve a választ arra a kérdésre, hogy hogyan válik egy klasszikus magyar irodalmi mű fanfiction-témává, miként lesz egy kötelező olvasmányból alapanyag a szórakoztató online irodalom számára, illetve hogyan válik a popkultúra részévé. Kutatásom kiemelt szempontja az úgynevezett megosztott mentorálás (distributed mentoring) jelenségének értelmezése az online fanfiction-közösségekben.
Kutatásom konklúziói közé tartozik, hogy a fanfiction meghatározó eleme a fiatalabb generációk olvasási szokásainak, és erőteljesen meghatározza a fiatalok viszonyulását a kortárs és a klasszikus irodalomhoz egyaránt.



